
PARLAMENTUL  REPUBLICII MOLDOVA

L E G E

pentru modificarea articolului 2 din Legea nr.273-XIII din 9 noiembrie 1994 privind actele de identitate din sistemul 
naţional  de paşapoarte
--------------------------------------------------------------------------
Parlamentul adoptă prezenta lege.
Articol unic. – La litera j) din alineatul (5) al articolului 2 din Legea nr.273-XIII din 9 noiembrie 1994 privind actele de identitate din sistemul naţional de paşapoarte (Monitorul Oficial al Republicii Moldova, 1995, nr.9, art.89), cu modificările şi completările ulterioare,  cuvintele „conducătorilor întreprinderilor Aviaţiei Civile” se substituie prin cuvintele „conducătorilor întreprinderilor de stat gestionate de către Administraţia de Stat a Aviaţiei Civile”, în continuare după text.
Preşedintele Parlamentului 

EXPUNERE DE MOTIVE

privind  proiectul de Lege pentru completarea şi modificarea alineatului (5) al articolului 2 al Legii nr. 273-XIII din 9 noiembrie 1994 privind actele de identitate din sistemul naţional de paşapoarte

La 09 noiembrie 1994 Parlamentul Republicii Moldova a adoptat Legea nr. 273-XIII privind actele de identitate din sistemul naţional de paşapoarte. Intrarea în vigoare a Legii menţionate a constituit un pas important în racordarea unei ramuri a sistemului naţional de paşapoarte în ceea ce priveşte reglementarea dreptului de deţinere şi procedurii de eliberare a paşapoartelor diplomatice şi de serviciu.

Alineatul (5) al articolului 2 al Legii nominalizate, stabileşte categoriile de persoane cărora le pot fi eliberate paşapoarte de serviciu. Analiza punctului „j” din acest alineat ne permite a constata, că prevederile acestuia nu delimitează clar dreptul la paşaport de serviciu între reprezentanţii întreprinderilor Aviaţiei Civile de stat şi a celor private. Ca urmare, au avut loc multiple adresări către MAEIE din partea întreprinderilor private care activează în domeniul aviaţiei civile. Reieşind din principiul limitării stricte a numărului de persoane, cărora le pot fi eliberate paşapoarte de serviciu în conformitate cu obligaţiunile asumate de către Guvernul Republicii Moldova la încheierea tratatelor bilaterale privind abolirea regimului de vize pentru deţinătorii paşapoartelor diplomatice şi de serviciu, precum şi fiind una din cerinţele înaintate de către UE pentru lansarea negocierilor asupra tratatului cadru cu UE referitor la facilitarea regimului de vize pentru cetăţenii Republicii Moldova, ministerul refuză eliberarea paşapoartelor de serviciu colaboratorilor întreprinderilor private. Această decizie a ministerului se bazează şi pe practica internaţională a altor state, care nu prevede eliberarea paşapoartelor de serviciu colaboratorilor instituţiilor private.

Reieşind din cele relatate, MAEIE consideră oportună aprobarea modificărilor în Legea privind actele de identitate din sistemul naţional de paşapoarte prin prizma delimitării întreprinderilor de stat de cele private, care activează în domeniul aviaţie civile, colaboratorii cărora au drept la deţinerea paşapoartelor de serviciu.

